作者:無名氏
標題:中呂・迎仙客十二月
內容:頭懶抬，眼慵開，花酒偶然都到來。酒浮香，花放彩。小玉前來，試演迎仙客。正月春氣早，鬥回杓，燈焰月明三五宵，綺羅人，蘭麝飄。柳嫩梅嬌，鬥合鵝兒鬧。二月春日暄，賣餳天，誰家綠楊不禁菸？鬧花邊，簇隊仙。送起鞦韆，笑語如鶯燕。三月修禊潭，水如藍，車馬勝遊三月三。晚歸來，酒半酣。笑指西南，月影蛾眉淡。四月紅漸稀，綠成圍，串煙碧紗窗外飛。灑薔薇，香透衣。煮酒青梅，正好連宵醉。五月結艾人，賞蕤賓，菖蒲酒香開玉樽。彩絲纏，角粽新。楚些招魂，細寫懷沙恨。六月庭院雅，鬧蜂衙，開盡海榴無數花。剖甘瓜，點嫩茶。筍指韶華，又過了今年夏。七月乞巧樓，月如鉤，聚散幾回銀漢秋。遣人愁，何日休？織女牽牛，萬古情依舊。八月風露清，月華明，明月萬家歡笑聲。洗金觥，拂玉箏。月也多情，喚起南樓興。九月湘水長，楚山花，染透滿林紅葉霜。採秋香，糝玉觴。好個重陽，落帽龍山上。十月萬木枯，早梅疏，天氣小春十月初。酒頻沽，橙羨刳。暖閣紅爐，勝有風流處。十一月暖律通，應黃鐘，刺繡暗添一線功。小簾櫳，斗帳中。玉軟香濃，醉枕梅花夢。十二月春未回，雪成堆，新釀甕頭潑綠醅。恰傳懷，人早催。賞罷紅梅，準備藏鬮會。喚玉蛾，捧金波，聽遍四時行樂歌。得蹉跎，且快活。萬事從他，醉倒和衣臥。